text: Cléomadès moult honnorerent,
   La maniere de lui loerent
   Cil de léens communement.
   Son estre et son contenement
   Prisent forment cil qui là sont.
   Quant mengié orent, lavé ont.
   Après mengier, uns menestrés,
   Qui Pinçonnés ert apelés ,
   Joua I pou de la kitaire.
   Ne couvint pas prier de taire.
   Ceaus qui là erent assamblé,
   Moult volentiers l'ont escouté.
   Son mestier fist bel et à point.
   Lors s'en parti ; et à cel point
   Se sont de toutes pars levé,
   Et Durbans en a lues mené
   Cléomadès dedens sa chambre,
   Dont li piler furent de l'ambre,
   Et en estoient les parois
   Ouvrées de marbre liois.
   Noblement estoit atornée
   Icele chambre et arréée.
   PageV02P042
   Le vin et le fruit demanda
   Durbans, et on li aporta.
   Après ce qu'il orent beü,
   Cléomadès ramenteü
   A Durbant que il le devoit
   Mener là où Sartans estoit.
   Et Durbans dist qu'il l'i menra
   Tout maintenant, lors se leva.
  